b'\n_START_ARTICLE_\nSuposats jerogl\xc3\xadfics egipcis d\'\xc3\x80laba\n_START_PARAGRAPH_\nEls suposats jerogl\xc3\xadfics egipcis del segle III d\'\xc3\x80laba s\xc3\xb3n, en el context de la pol\xc3\xa8mica sobre les troballes epigr\xc3\xa0fiques d\'Iru\xc3\xb1a-Veleia del 2006, una s\xc3\xa8rie de gravats semblants a jerogl\xc3\xadfics egipcis trobats a la localitat d\'Iru\xc3\xb1a-Veleia que van ser datats inicialment com del segle III._NEWLINE_La major part dels signes es troben sobre fragments d\'ostraca, peces cer\xc3\xa0miques, tauletes i material de rebuig. Es tracta d\'ideogrames egipcis sense traducci\xc3\xb3 coneguda, als quals s\'ha dedicat molt poca atenci\xc3\xb3 des de l\'\xc3\xa0mbit de l\'egiptologia. Tanmateix, el fet que la localitat d\'Iru\xc3\xb1a-Veleia es trobi a milers de quil\xc3\xb2metres del Nil, aix\xc3\xad com el fet que els suposats jerogl\xc3\xadfics semblin pert\xc3\xa0nyer a l\'\xc3\xa8poca m\xc3\xa9s antiga d\'aquesta escriptura, gaireb\xc3\xa9 mig mil\xc2\xb7lenni despr\xc3\xa9s que es deixessin d\'utilitzar a Egipte, ha plantejat molts dubtes sobre la seva autenticitat._NEWLINE_En un primer moment, per\xc3\xb2, les hip\xc3\xb2tesis que es van considerar foren \xc3\xa0mplies: Veleia, una ciutat romana que va poder albergar en el seu per\xc3\xadode de m\xc3\xa0xima esplendor, l\'\xc3\xa8poca de la Dinastia Fl\xc3\xa0via, entre 5.000 i 10.000 habitants, comptava amb la rellev\xc3\xa0ncia suficient per acollir residents il\xc2\xb7lustres i amb coneixements de tota classe. Entre els informes nombrosos dels membres de la comissi\xc3\xb3 cient\xc3\xadfica assessora sobre els grafits d\'Iru\xc3\xb1a-Veleia, es recull que en les conclusions de l\'informe de Jos\xc3\xa9 Manuel Gal\xc3\xa1n Allu\xc3\xa9, s\'afirma que "les peces del grup A no poden ser considerades jerogl\xc3\xadfics egipcis i conclou que les peces, tant les que presenten car\xc3\xa0cters d\'inspiraci\xc3\xb3 eg\xc3\xadpcia, com les suposades transcripcions llatines (grup B), aixequen tants dubtes d\'autenticitat que planteja que siguin de factura i manipulaci\xc3\xb3 recent._NEWLINE_Finalment, l\'any 2008 la comissi\xc3\xb3, formada per 26 especialistes, va concloure definitivament que les peces eres totalment falses, i aix\xc3\xad es va divulgar als mitjans de comunicaci\xc3\xb3.'